钦定古今图书集成/理学汇编/文学典/第121卷 > 《上武侍极启》王勃
## 钦定古今图书集成/理学汇编/文学典/第121卷 > 《上武侍极启》王勃

某启：某闻元螭掩耀，光销赤堇之芒；白鹤催辉，影灭
青胡之宝。由是紫氛霄耿，指牛汉而忘归；丹水神
道，骊泉而罔悔。其有龙文已远，轻图剸兕之功；鱼目
滥持，自疑灵蛇之色。循荣览分，朝闻夕可。君侯缔华
椒阁，席宠芝扃。粲貂冕于金轩，藻龟章于玉署。月开鸾镜，怀精鉴以分形；霜湛虬钟，蕴希声而待物。吞九
溟于笔海，若控牛涔；抗五岳于词峰，如临蚁垤。驰魂
雾谷，忻逢紫岫之英；驿思霞丘，伫接青田之响。某北
岩曲艺，东皋下节，攀翰苑而思齐，傃文风而立至。迹
疲千里，未陪丹毂之游；叶契三英，尚隔黄衣之梦。谨
凭洪贷，辄录旧文，轻敢上呈，列之如右。涓波有托，望
日谷以驰诚；钟鼓无施，伏雷门而假息。谨启。